
Triazol gyűrűt tartalmazó dehidroepiandroszteron származékok szintézise 1,3-dipoláris cikloaddícióval

Az elmúlt időszakban a farmakológiai kutatások során felismerték, hogy a heterociklusos szteránvázas vegyületek jó antitumor hatással rendelkezhetnek különböző rákos sejtvonalakon.
Kutatásunk során a szintézisút dehidroepiandroszteronra (DEA) épült, mely az emberi szervezetben az androgén és az ösztrogén hormonok prekurzora, számos élettani folyamatban jelentős szerepet tölt be. A DEA és származékai részt vesznek egyes biológiai funkciók szabályozásában, többek között a sejtproliferációban, ám hatásuk nagymértékben függ a térszerkezetüktől, telítetlenségük mértékétől és a 3-as és 17-es, illetve egyéb helyzetben lévő funkciós csoportjaik minőségétől. Ezen paraméterek mind hozzájárulnak és befolyásolják az egyes receptorokhoz történő kötődésüket.
Munkánk első lépéseként a DEA 3β helyzetű hidroxil funkcióját tozilátra cseréltük, majd a kapott terméket nátrium-aziddal 3α-aziddá (1) alakítottuk. Az azidoszteroidon elvégeztük a réz(I)-katalizált 1,3-dipoláris alkin-azid cikloaddíciót (CuAAC) különböző terminális acetilénszármazékokkal, és így 1,2,3-triazolszármazékhoz jutottunk (2a–h, 3a–h). Az irodalomban jól ismert „CuAAC-reakció” nagy hatékonysága és szelektivitása – a szteránváz specifikus sajátságai miatt – nem teljesült. Minden esetben egy izomer termékpár keletkezését tapasztaltuk, mely során megfigyeltük az azidoszteroid i-szteroid/retro-i-szteroid átrendeződésre való képességét a B gyűrű Δ-5-ös rendszerének szomszédcsoport részvételével. Az előállított származékok szerkezetét 1H- és 13C-NMR spektroszkópiai és tömegspektrometriai módszerekkel igazoltuk.

A farmakológiai hatásvizsgálatokat négy humán adherens ráksejtvonalon végeztük. MTT assay alkalmazásával mértük a citosztatikus hatást, és sejtproliferáció gátlás % értékeket határoztunk meg, melyek egyes vegyületek esetében jónak, míg három vegyület esetén kiválónak mondhatók. Ezen három vegyülettel megismételtük a vizsgálatot egy kibővített 1 µM-os és 3 µM-os koncentráció tartományban is és IC50 értékeket határoztuk meg az egyes sejtvonalakon: HELA: méhnyakrák, MCF-7: mellrák, A431: bőrlaphám rák és A2780: petefészekrák, az eredmények bíztatóak.

